รัฐบาลไทย-ข่าวทำเนียบรัฐบาล-ถ้อยแถลงนายกรัฐมนตรี การประชุมสุดยอดอาเซียน-นิวซีแลนด์ ในโอกาสครบรอบความสัมพันธ์ฯ 45 ปี
วันเสาร์ที่ 14 พฤศจิกายน 2563
ถ้อยแถลงนายกรัฐมนตรี การประชุมสุดยอดอาเซียน-นิวซีแลนด์ ในโอกาสครบรอบความสัมพันธ์ฯ 45 ปี
ถ้อยแถลงนายกรัฐมนตรี การประชุมสุดยอดอาเซียน-นิวซีแลนด์ ในโอกาสครบรอบความสัมพันธ์ฯ 45 ปี
ผ่านระบบการประชุมทางไกล วันเสาร์ที่ 14 พฤศจิกายน 2563 เวลา 09.15-10.15 น.
ถ้อยแถลงนายกรัฐมนตรี
การประชุมสุดยอดอาเซียน-นิวซีแลนด์ ในโอกาสครบรอบความสัมพันธ์ฯ 45ปี
ผ่านระบบการประชุมทางไกล
วันเสาร์ที่ 14พฤศจิกายน 2563เวลา 09.15-10.15น.
ท่านประธาน
ใต้ฝ่าละอองธุลีพระบาท
และ ฯพณฯ ทั้งหลาย
ผมและประเทศสมาชิกอาเซียนขอแสดงความยินดีกับท่านนายกรัฐมนตรี จาซินดา อาร์เดิร์น ที่ได้รับเลือกตั้งอีกวาระหนึ่ง และเชื่อมั่นว่านิวซีแลนด์และอาเซียนจะดําเนินความสัมพันธ์อย่างแน่นแฟ้น ต่อเนื่อง และยั่งยืนต่อไป
นิวซีแลนด์ เป็นหนึ่งในประเทศคู่เจรจาที่เก่าแก่ที่สุดของอาเซียน และมีความร่วมมือด้านการเมือง ความมั่นคง เศรษฐกิจ และความสัมพันธ์ในระดับประชาชนมาอย่างต่อเนื่อง โดยเฉพาะความร่วมมือเพื่อการพัฒนา ที่ประสบความสําเร็จอย่างดียิ่งตลอด 45 ปีที่ผ่านมา
แม้ว่าปัจจุบัน เรากําลังเผชิญกับการแพร่ระบาดของโควิด–๑๙ ซึ่งเป็นบททดสอบที่ท้าทายและยากลําบากที่สุดครั้งหนึ่ง แต่ผมเชื่อมั่นว่าอาเซียนและนิวซีแลนด์ จะผ่านพ้นวิกฤตินี้ไปด้วยกัน ผ่านกรอบความร่วมมือในด้านสาธารณสุขและความมั่นคงของมนุษย์ ทั้งในภาครัฐบาล ภาควิชาการ และภาคประชาสังคม รวมทั้งจะสามารถร่วมกันฟื้นฟูระบบเศรษฐกิจและสังคมอย่างมีประสิทธิภาพ โดยใช้ประโยชน์จากกองทุนอาเซียน เพื่อรับมือกับโรคระบาดโควิด-19 และกลไกอื่นๆ ที่อาเซียนและนิวซีแลนด์มีบทบาทนํา
นอกจากนี้ เราควรเสริมสร้างความแข็งแกร่ง ยืดหยุ่น และยั่งยืนของห่วงโซ่อุปทาน เพื่อเอื้อต่อการเคลื่อนย้ายสินค้าและบริการ เช่น เวชภัณฑ์ ยา วัคซีน อาหาร รวมถึงสินค้าและบริการอื่นๆ ที่จําเป็นต่อการดํารงชีวิตของประชาชนในภูมิภาค
การลงนามในความตกลง RCEP และการตัดสินใจที่จะเริ่มกระบวนการ เจรจาเพื่อยกระดับความตกลงเขตการค้าเสรี อาเซียน-ออสเตรเลีย-นิวซีแลนด์ ในช่วงต้นปี 2564 รวมถึงการดําเนินโครงการต่างๆ ภายใต้กรอบความตกลงฯ จะเป็นกลไกในการฟื้นฟูเศรษฐกิจของภูมิภาคได้อย่างมีนัยสําคัญ
การส่งเสริมการพัฒนาอย่างยั่งยืนในมิติต่างๆ อาทิ การอนุรักษ์สิ่งแวดล้อม และการศึกษา ซึ่งนิวซีแลนด์มีความเชี่ยวชาญ เป็นปัจจัยสําคัญในการสร้างขีดความสามารถในการรับมือกับความท้าทายที่อาจเกิดขึ้นในอนาคต โอกาสนี้ จึงขอเชิญนิวซีแลนด์ร่วมดําเนินโครงการ เพื่อการพัฒนาที่ยั่งยืนร่วมกับประเทศสมาชิกอาเซียน ผ่านศูนย์อาเซียนเพื่อการศึกษาและการหารือด้านการพัฒนาที่ยั่งยืนที่จัดตั้งขึ้นในไทยเมื่อปีที่แล้ว
เมื่อเรามองไปข้างหน้า การรับรองแผนปฏิบัติการเพื่อการดําเนินความเป็นหุ้นส่วนเชิงยุทธศาสตร์ระหว่างอาเซียนกับนิวซีแลนด์จะทําให้ความร่วมมือด้านความมั่นคง เศรษฐกิจ และสังคม ในอีก 5 ปีข้างหน้า ซึ่งตรงกับโอกาสครบรอบ 50 ปี ความสัมพันธ์อาเซียนและนิวซีแลนด์ มีผลสําเร็จอย่างยั่งยืน
ผมเห็นด้วยกับ แนวคิดของชนเผ่าเมารีเรื่อง “ไคติอากิทังก้า” ซึ่งให้ความสําคัญกับการดูแลประชาชนและสิ่งแวดล้อมเพื่ออนุชนรุ่นหลัง ตามที่นิวซีแลนด์ได้เสนอในวิสัยทัศน์ร่วมของผู้นําฯ ในการนี้ ไทยจึงขอเน้นย้ําว่า เราควรพลิกวิกฤตโควิด-19 ให้เป็นโอกาส โดยการสร้างศักยภาพของภูมิภาคให้สอดคล้องกับแนวคิดดังกล่าว เช่น การคุ้มครองสิ่งแวดล้อม และการเปลี่ยนแปลงสภาพภูมิอากาศ ซึ่งรวมถึงการดําเนินการตามความตกลงปารีส การส่งเสริมพลังงานหมุนเวียน การกําจัดขยะพลาสติกทางทะเล การบริหารจัดการทรัพยากรธรรมชาติอย่างยั่งยืน และการอนุรักษ์ป่าไม้ และความหลากหลายทางชีวภาพ
พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ได้เคยมีพระราชดํารัส ว่า “ขาดทุน คือ กําไร” ซึ่งหากเรานํามาอธิบายบริบทของผลกระทบจากสถานการณ์โควิด-๑๙ ในปัจจุบัน ก็จะเห็นว่า ถึงแม้ไทยและประเทศต่างๆ จะต้องสูญเสีย หรือ “ขาดทุน” รายได้จากการท่องเที่ยวเป็นจํานวนมาก แต่ในทางกลับกัน แหล่งท่องเที่ยว ทางธรรมชาติกลับได้รับการฟื้นฟูและมีความอุดมสมบูรณ์อย่างเห็นได้ชัด ทั้งในท้องทะเลที่เกิดจากการลดลงของขยะทะเล อุทยานแห่งชาติ และแหล่งธรรมชาติต่างๆ ซึ่งถือเป็น “กําไร” ที่มีคุณค่า โดยปรากฏการณ์นี้ สะท้อนคํากล่าวที่ว่า ในทุกวิกฤตย่อมมีโอกาสอยู่เสมอ ดังนั้น ผมจึงขอเสนอให้ อาเซียนกับนิวซีแลนด์ ริเริ่มความร่วมมือที่เป็นรูปธรรมด้านการท่องเที่ยวเชิงอนุรักษ์ เพื่อสร้างรายได้โดยไม่ทําลายสิ่งแวดล้อมเพื่อคงไว้เป็นมรดกสําหรับคนรุ่นหลังต่อไป
ขอบคุณครับ